
На основу чл. 11, 12. и 141. Закона о привредним друштвима („Службени гласник РС”, бр. 36/11, 99/11, 83/14, 5/15, 44/18, 95/18, 91/19, 109/21 и 19/25), а у вези са чланом 46.  став 3. Закона о управљању привредним друштвима која су у власништву Републике Србије („Службени гласник РС”, број 76/23) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),
Влада доноси
ОДЛУКУ
о изменама и допунама оснивачког акта „Државна лутрије Србије” друштво с ограниченом одговорношћу Београд
Уводне одредбе
Члан 1. 
Овом одлуком врши се усклађивање оснивачког акта друштва „Државна лутрија Србије” друштво с ограниченом одговорношћу, Београд (у даљем тексту: Друштво), са одредбама Закона о управљању привредним друштвима која су у власништву Републике Србије („Службени гласник РС”, број 76/23).
Члан 2. 
Друштво је основано Одлуком о оснивању Државне лутрије Србије, као једночланог друштва са ограниченом одговорношћу („Службени гласник РС”, бр. 95/04 и 120/04).
Друштво је уписано у Регистар привредних субјеката Агенције за привредне Регистре, матични број 17590987. 
Подаци о оснивачу / члану и управљање 
Друштвом
Члан 3.
Оснивач и једини члан Друштва са 100% удела је Република Србија, а права оснивача врши Влада, Београд, Немањина 11, матични број 07020171 (у даљем тексту: Оснивач). 
Централизовано власничко управљање над Друштвом спроводи се преко министарства надлежног за послове привреде (у даљем тексту: Министарство), у складу са законом којим се уређује управљање привредним друштвима која су у власништву Републике Србије.
Спровођење важећих прописа из области којој припада делатност друштва врши се преко органа надлежног за ту област.
Пословно име и седиште
Члан 4.
Пуно пословно име друштва гласи: ДРЖАВНА ЛУТРИЈА СРБИЈЕ ДРУШТВО СА ОГРАНИЧЕНОМ ОДГОВОРНОШЋУ, БЕОГРАД (СТАРИ ГРАД).
Скраћено пословно име Друштва је: ДРЖАВНА ЛУТРИЈА СРБИЈЕ ДОО БЕОГРАД.
Седиште друштва је у Ускочка 4–6, Београд.
Адреса за пријем електронске поште је kabinet@lutrija.rs 
Печат и штамбиљ
Члан 5.
Друштво може да има печат и штамбиљ, у складу са законом.
Текст, изглед, као и начин употребе и чувања печата и штамбиља одређује се интерним актом Друштва.
Делатност и циљеви
Члан 6.
Претежна делатност Друштва је: коцкање и клађење, која по одредбама Уредбе о класификацији делатности („Службени гласник РС”, број 54/10) обухвата: продају листића лутрије (лозова и слично), експлоатацију аутомата за игре на срећу, активности у вези са одржавањем виртуелних коцкарских веб сајтова, клађење и друге сличне активности, клађење изван терена на којима се одвијају догађаји у вези с чијим се исходима спроводи клађење, рад казина, укључујући и рад казина на пловним објектима, односно приређивање игара на срећу, у складу са Законом о играма на срећу („Службени гласник РС”, бр. 18/20 и 94/24).
Шифра делатности: 92.00
Поред претежне делатности, Друштво може обављати све законом дозвољене делатности.
Друштво остварује циљеве од посебног интереса, у складу са законом.
Члан 7.
Обављањем претежне делатности Друштва остварују се приходи за буџет Републике Србије.
Део средстава који је приход буџета Републике Србије користе се за финансирање организација и удружења чији је циљ унапређење социјално-економског и друштвеног положаја особа са инвалидитетом и других лица у стању социјалне потребе, установа социјалне заштите, спорта, омладине, јединица локалне самоуправе и лечења ретких болести.
Члан 8.
Друштво може уз претходну сагласност Оснивача и у складу са начином и условима које пропише Влада, за приређивање класичних игара на срећу, у складу са законом којим се уређују игре на срећу, уговором ангажовати одређена правна лица – оператере.
Друштво може  уз претходну сагласност Оснивача приређивати класичне игре на срећу у сарадњи са иностраним организацијама за приређивање игара на срећу, на које је страна држава пренела право приређивања игара на срећу, а у свему у складу са законом којим се уређују игре на срећу.
Основни капитал
Члан 9.
Укупан основни капитал Друштва износи 78.844.893,36 динара, који је уписан и у целости уплаћен.
Укупан уписани и уплаћени новчани део основног капитала Друштва износи 78.844.893,36 динара, и то: 
– 39.000.000,00 динара уплаћено дана 16. новембра 2004. године;
– 39.844.893,36 динара уплаћено дана 15. марта 2005. године.
Друштво нема уписан ни унет неновчани капитал.
Основни капитал из става 1. овог члана је удео Оснивача, као јединог члана са 100% учешћа у основном капиталу Друштва. 
Природна богатства, добра у општој употреби, мреже, као и друге непокретности које у складу са законом могу бити искључиво у јавној својини, искључиво су у јавној својини и не улазе у капитал Друштва.
Имовина
Члан 10.
Имовину Друштва чини право својине на покретним и непокретним ствaрима, новчана средства, хартије од вредности и друга имовинска права која су пренета у својину Друштва у складу са законом, односно које је Друштво стекло пословањем, укључујући и право коришћења на стварима у јавној својини.
Друштво управља и располаже својом имовином у складу са законом и овом одлуком.
Друштво не може да отуђи средства која се налазе у његовој имовини, а на којима не може да стекне својину.
Средства за рад
Члан 11.
Друштво, у оквиру обављања своје делатности, стиче и прибавља средства из следећих извора:
1) прихода, које остварује пословањем;
2) финансијских кредита;
3) улагања;
4) других извора, у складу са законом.
Органи друштва
Члан 12.
Управљање друштвом је организовано као дводомно. 
Органи Друштва су: скупштина, надзорни одбор и директор.
Скупштина
Члан 13.
Функцију Скупштине Друштва врши Оснивач (у даљем тексту: Скупштина), преко једног овлашћеног представника (у даљем тексту: Представник Оснивача) који у име Оснивача учествује у раду Скупштине, укључујући право да у име Оснивача гласа, истовремено вршећи и функцију председника Скупштине Друштва. 
Представник Оснивача именује се на четири године и разрешава актом министра надлежног за послове привреде, након претходне сагласности Владе, у складу са законом. 
Представник Оснивача  мора да испуњава услове прописане законом и подзаконским актом.
Друштво је у обавези да обавести Министарство о истеку мандата представника оснивача најмање шест месеци пре истека мандата.
Члан 14.
Представник Оснивача заступа интересе Републике Србије у Друштву и дужан је да извршава своје послове стручно и савесно, са пажњом доброг привредника.
У испуњавању својих обавеза и одговорности, представник Оснивача је дужан да одговорно поступа у коришћењу имовине и ресурса; унапређује етичко понашање; поступа у складу са законима, подзаконским актима и актима Друштва, као и да редовно врши консултације са Министарством и другим надлежним органима за послове од значаја за Друштво, а пре избора Надзорног одбора консултације са Министарством су обавезне.
Члан 15.
Представник Оснивача се разрешава пре истека мандата уколико престане да испуњава прописане услове за обављање те функције, као и у осталим случајевима за разрешење који су прописани законом.
Представник Оснивача може, у свако доба, дати образложену писану оставку Министарству.
У случајевима из ст. 1. и 2. овог члана, односно уколико услед других непредвиђених околности које утичу на континуитет пословања Друштво остане без представника Оснивача Министарство по хитном поступку предлаже акт о именовању, ради давања претходне сагласности Владе.
Представник Оснивача има право на накнаду за обављање функције коју одређује Оснивач, у складу са важећим прописима.
Седнице Скупштине
Члан 16.
Седнице Скупштине су редовне и ванредне.
Редовна седница Скупштине се сазива једном годишње, у складу са законом.
Поред редовне седнице Скупштине, Друштво може, у складу са законом, да сазива и ванредне седнице увек када постоје разлози и потреба одлучивања о питањима из надлежности Скупштине.
Пословником о раду Скупштине се ближе утврђује сазивање, одржавање, начин рада и одлучивања Скупштине, у складу са законом којим се уређује правни положај привредних друштава.
Делокруг скупштине
Члан 17.
Скупштина доноси одлуке о:
1) изменама и допунама оснивачког акта; 
2) стицању, продаји, давању у закуп, залагању или другом располагању имовином велике вредности;
3) улагању капитала;
4) повећању или смањењу основног капитала; 
5) статусним променама и променама правне форме; 
6) расподели добити и покрићу губитака; 
7) образовању комисије за именовање надзорног одбора и утврђивању поступка избора чланова надзорног одбора;
8) именовању и разрешењу чланова надзорног одбора и утврђује накнаду за њихов рад, у складу са важећим прописима; 
9) усвајању извештаја о пословању, финансијских извештаја, као и извештаја ревизора; 
10) усвајању извештаја надзорног одбора; 
11) покретању поступка ликвидације, односно подношењу предлога за стечај;
12) избору ревизора и накнади за његов рад;
13) о процени вредности капитала Друштва; 
14) усвајању утврђеног општег годишњег циља Друштва;
15) образовању и престанку огранака Друштва;
16) другим питањима, у складу са законом и овом одлуком.
Имовином велике вредности из става 1. тачка 2) овог члана, сматра се имовина чија набавна и/или продајна и/или тржишна вредност у моменту доношења акта представља 10% или више од књиговодствене вредности укупне имовине Друштва  исказане у последњем годишњем билансу стања.
Улагањем капитала из става 1. тачка 3) овог члана, сматра се оснивање другог правног лица, као и стицање удела и акција у другим правним лицима.
На акте из става 1. тач. 1), 2), 3), 4), 5), 11) и 13) овог члана, сагласност даје Влада.  
Акт из става 1. тачка 7) овог члана доноси се након извршених консултација са Министарством.
Надзорни одбор
Члан 18.
Надзорни одбор има три члана, од којих је један председник, а један члан Надзорног одбора је независан од Друштва. 
Чланови Надзорног одбора не могу бити запослени у Друштву и морају да испуњавају услове прописане законом и подзаконским актом.
Члан 19. 
Надзорни одбор бира и разрешава Скупштина Друштва, након извршених консултација са Министарством.
Мандат чланова Надзорног одбора је четири године.
За избор члана Надзорног одбора, Скупштина Друштва образује Комисију за именовање Надзорног одбора, која прикупља сву документацију и потребне доказе о испуњењу прописаних услова.
Надлежност и састав Комисије за именовање чланова Надзорног одбора, као и спровођење поступка избора чланова Надзорног одбора утврђује Скупштина Друштва.
Члан Надзорног одбора има право на накнаду коју одређује Скупштина, у складу са важећим прописима.
Члан 20.
Члану Надзорног одбора мандат престаје истеком периода на који је именован, оставком или разрешењем, у складу са законом.
Друштво је обавезно да обавести Министарство о истеку мандата чланова Надзорног одбора, најмање шест месеци пре истека мандата, а ту информацију објављује и на својој интернет страници.
Ако члан Надзорног одбора у току трајања мандата престане да испуњава услове за ту функцију, као и у осталим случајевима за разрешење који су прописани Законом, сматра се да му је престао мандат даном престанка испуњености тих услова.
Члан Надзорног одбора може у свако доба дати образложену писану оставку Скупштини, односно осталим члановима Надзорног одбора.
Оставка производи дејство даном доношења, осим ако у њој није наведен неки каснији датум.
У случају из ст. 3. и 4. овог члана, Скупштина Друштва обавља хитне консултације са Министарством, након чега спроводи прописану процедуру за именовање члана Надзорног одбора.
Седнице Надзорног одбора
Члан 21.
Надзорни одбор одлучује већином од укупног броја чланова.
Пословником о раду Надзорног одбора ближе се утврђује сазивање, одржавање, начин рада и одлучивања Надзорног одбора, у складу са законом.
Делокруг надзорног одбора
Члан 22.
Надзорни одбор:
1) одређује пословну стратегију друштва и надзире њено спровођење; 
2) утврђује општи годишњи циљ и надзире његово остваривање;
3) утврђује посебне циљеве, са кључним показатељима учинка, у складу са општим циљем;
4) усваја средњорочни и годишњи план пословања и одговоран је за њихово спровођење; 
5) усваја средњорочни и периодични извештај о пословању;
6) предлаже извештаје о пословању друштва, као и финансијске извештаје и подноси их скупштини на усвајање;
7) доноси Етички кодекс и План интегритета друштва;
8) усваја извештај о имплементацији Кодекса корпоративног управљања;
9) одлучује о спровођењу јавног конкурса за избор директора, именује Комисију за спровођење тог јавног конкурса, доноси одлуку о избору директора након спроведеног јавног конкурса;
10) закључује уговор о раду, односно уговор о ангажовању са директором, у складу са важећим прописима;
11) надзире рад директора и усваја извештаје директора;
12) врши унутрашњи надзор над пословањем друштва;
13) врши надзор над законитошћу пословања друштва;
14) установљава рачуноводствене политике друштва и политике управљања ризицима;
15) даје налог ревизору за испитивање годишњих финансијских извештаја друштва;
16) предлаже скупштини избор ревизора и накнаду за његов рад;
17) именује чланове комисије за ревизију;
18) предлаже скупштини расподелу добити и покриће губитка; 
19) предлаже скупштини одлуку о улагању капитала;
20) предлаже скупштини акт о процени вредности капитала;
21) одлучује о покретању поступка и давању пуномоћја за заступање друштва у спору са директором;
22) врши друге послове и одлучује о другим питањима, у складу са законом и овом одлуком.
На акте из става 1. тач. 1)–4) овог члана сагласност даје Скупштина Друштва.
Надзорни одбор је дужан да најмање једном годишње поднесе Скупштини у писаној форми извештај о пословању друштва и спроведеном надзору над радом директора.
Директор
Члан 23.
Друштво има једног директора, који је законски заступник Друштва.
Директора именује Надзорни одбор на период од четири године, на основу спроведеног јавног конкурса.
За директора се именује лице које испуњава услове утврђене законом и подзаконским актом.
За избор директора Надзорни одбор Друштва образује Комисију за спровођење конкурса и именовање директора, која прикупља сву документацију и потребне доказе.
Надлежност и састав Комисије за спровођење конкурса и именовање директора утврђује Надзорни одбор Друштва.
Функцију директора може обављати само физичко лице.
Директор има право на зараду, односно накнаду, коју одређује Надзорни одбор, у складу са важећим прописима.
Члан 24.
Мандат директора престаје истеком периода на који је изабран.
Ако директор у току трајања мандата престане да испуњава услове за ту функцију, као и у осталим случајевима за разрешење који су прописани Законом, сматра се да му је престао мандат даном престанка испуњености тих услова.
Директор може у свако доба дати образложену писану оставку Надзорном одбору, приликом чега оставка производи правно дејство даном подношења, осим ако није наведен неки каснији датум.
Поступак за именовање директора по јавном конкурсу покреће се шест месеци пре истека периода на који је именован, односно најкасније у року од 30 дана од дана подношења оставке или разрешења.
У случају из ст. 2. и 3. овог члана, а до именовања директора по јавном конкурсу, Надзорни одбор именује вршиоца дужности директора, сходном применом Закона, без спровођења јавног конкурса, а најдуже на период до годину дана.
Да би обављао своју дужност, вршилац дужности директора мора да испуњава услове прописане законом и подзаконским актом.
Вршилац дужности директора има сва овлашћења, права, обавезе и дужности као директор Друштва.
Вођење послова и заступање Друштва 
Члан 25. 
Директор води пословање Друштва у складу са законом, овим оснивачким актом, одлукама скупштине, као и са упутствима Надзорног одбора.
Друштво заступа директор, без ограничења овлашћења.
Директор може, у оквиру својих овлашћења, дати другом лицу писано пуномоћје за заступање Друштва.
У правном промету са трећим лицима Друштво иступа у своје име и за свој рачун.
За обавезе према трећим лицима, настале у пословању Друштва, Друштво одговара својом целокупном имовином.
Делокруг рада директора
Члан 26.
У оквиру вођења пословања Друштва, директор:
1) представља и заступа Друштво;
2) организује рад Друштва и руководи процесом рада;
3) одговара за законитост рада Друштва;
4) предлаже средњорочни план и одговоран је за њихово спровођење; 
5) предлаже годишњи план пословања и одговоран је за његово спровођење; 
6) предлаже општи годишњи циљ и одговоран је за њихово спровођење;
7) разрађује посебне циљеве друштва са кључним показатељима учинка и идентификује ризике за остварење тих циљева;
8) предлаже средњорочне, периодичне и финансијске извештаје; 
9) извршава одлуке Надзорног одбора; 
10) доноси акт о организацији и систематизацији послова; 
11) утврђује правила игара на срећу и доноси појединачне одлуке у домену приређивања игара на срећу у складу са утврђеним правилима;
12) предлаже Оснивачу закључивање уговора о ангажовању одређених правних лица – оператера за приређивање класичних игара на срећу у складу са Законом о играма на срећу и предузима друге потребне активности на реализацији овог питања; 
13) предлаже Оснивачу закључивање уговора са иностраним организацијама за приређивање игара на срећу, на које је страна држава пренела право приређивања игара на срећу, а у складу са Законом о играма на срећу и предузима друге потребе активности на реализацији овог питања;
14) доноси инвестиционе одлуке које нису у надлежности Надзорног одбора и Скупштине;
15) доноси опште акте Друштва, у складу са законом, осим измена оснивачког акта који може предложити Надзорном одбору, односно Скупштини;
16) доноси и спроводи одлуке о давању прокуре, уз претходну сагласност Надзорног одбора;
17) врши и друге послове одређене законом и овом одлуком,  који нису у надлежности Надзорног одбора и Скупштине.
Обавеза стручног усавршавања
Члан 27. 
Представник Оснивача, члан Надзорног одбора и директор су дужни да се стручно усавршавају из области корпоративног управљања, у складу законом и подзаконским актима.
Унутрашњи надзор
Члан 28.
Послови унутрашњег надзора нарочито обухватају:
1) контролу усклађености пословања друштва са законом, другим прописима и интерним актима друштва;
2) праћење усклађености организације и усклађености Друштва са Кодексом корпоративног управљања;
3) надзор над спровођењем рачуноводствених политика и финансијским извештавањем;
4) проверу спровођења политика управљања ризицима;
5) вредновање политика и процеса у друштву, као и предлагање њиховог унапређења.
Начин спровођења и организација послова унутрашњег надзора Друштва уређује се општим и другим актима Друштва, у складу са законом.
Контрола усклађености пословања и интерна ревизија
Члан 29.
Друштво је дужно да, у складу са обимом и врстом послова које обавља, има најмање једно лице које обавља функцију контроле усклађености пословања, у чијем је делокругу идентификовање, проценa, праћење и управљање ризицима усклађености пословања са законом, другим прописима и интерним актима Друштва.
Друштво је дужно да успостави интерну ревизију у складу и на начин прописан важећим прописима којим се уређује интерна финансијска контрола у јавном сектору.
Комисија за ревизију
Члан 30.
Друштво има комисију за ревизију.
Комисија за ревизију има три члана, које именује и разрешава Надзорни одбор.
Најмање један члан комисије за ревизију мора бити лице које је овлашћени ревизор у складу са законом којим се уређује рачуноводство и ревизија или које има одговарајућа знања и радно искуство у области финансија и рачуноводства, а које је независно од друштва у смислу закона.
Лице које је запослено или на други начин ангажовано у Друштву које врши ревизију финансијских извештаја друштва не може бити члан комисије за ревизију.
Члан 31.
Комисија за ревизију: 
1) припрема, предлаже и проверава спровођење рачуноводствених политика и политика управљања ризицима;
2) даје предлог Надзорном одбору за именовање и разрешење лица надлежних за обављање функције унутрашњег надзора у Друштву;
3) врши надзор над радом унутрашњег надзора у Друштву;
4) испитује примену рачуноводствених стандарда у припреми финансијских извештаја и оцењује садржину тих извештаја;
5) испитује испуњеност услова за израду консолидованих финансијских извештаја;
6) учествује у поступку избора ревизора који се спроводи у складу са законом којим се  уређују јавне набавке;
7) даје мишљење о предлогу уговора са ревизором и у случају потребе даје образложени предлог за отказ уговора са ревизором;
8) врши надзор над поступком ревизије, укључујући и одређивање кључних питања која треба да буду предмет ревизије, као и проверу независности и објективности ревизора;
9) врши проверу независности и објективности ревизора;
10) врши процену ризика пословања;
11) врши друге послове које јој повери надзорни одбор.
Комисија за ревизију саставља и Надзорном одбору подноси извештаје о питањима из става 1. овог члана најмање једанпут годишње.
Комисија за ревизију је обавезна да директору благовремено достави извештаје који се односе на предлоге за примену рачуноводствених стандарда и стандарда финансијског извештавања и друге предлоге везане за израду финансијских извештаја, односно консолидованих финансијских извештаја.
Члан 32.
Друштво може формирати и друге сталне или повремене комисије и радна тела, за питања од значаја за рад Друштва.
Забрана употребе Друштва у политичке сврхе
Члан 33.
Забрањено је коришћење имовине, активности, имена и визуелног идентитета Друштва у свим активностима везаним за политичке странке и изборне кампање, као и свака друга употреба Друштва у политичке сврхе. 
Расподела добити, односно покриће губитака
Члан 34.
Расподела добити и покриће губитка Друштва, утврђују се у складу са законом, актом Оснивача и другим актима којима се уређује расподела добити и покриће губитака.
Део добити која остане на располагању Друштву, може се расподелити на део за покриће губитака, инвестициона улагања, повећање основног капитала Друштва, као и за друге намене у складу са законом.
Заштита животне средине
Члан 35.
Друштво је дужно да примењује све законе и друге прописе којима се уређује заштита животне средине.
Лица која имају посебне дужности према Друштву
Члан 36.
Лица која су дужна да раде у интересу Друштва и имају посебне дужности према друштву, у складу са законом, су:
1) скупштина Друштва;
2) директор и чланови надзорног одбора;
3) заступници и прокуристи друштва.
Посебне дужности лица из става 1. овог члана су: дужност пажње, дужност пријављивања послова и радњи у којима постоји лични интерес, дужност избегавања сукоба интереса, дужност чувања пословне тајне и дужност поштовања забране конкуренције.
Пословна тајна 
Члан 37.
Пословна тајна је податак који је законом, другим прописом или актом Друштва одређен као пословна тајна.
Подаци и документација који представљају пословну тајну и чије би саопштавање неовлашћеном лицу могло да штети интересима и пословном угледу Друштва, начин руковања подацима и документима који представљају пословну тајну, као и начин саопштавања података који имају карактер поверљивости у зависности од степена тајности, утврђују се актом Друштва.
Запослени у Друштву и друга лица која у складу са законом имају посебне дужности према Друштву дужна су да чувају пословну тајну.
Лица која, у складу са законом имају посебне дужности према Друштву дужна су да пословну тајну чувају и након престанка тог својства, у периоду од две године од дана престанка тог својства. 
Јавност у раду
Члан 38.
Друштво је дужно да на својој интернет страници објави:
1) годишње опште и посебне циљеве са кључним показатељима успеха и извештај о њиховој реализацији;
2) оснивачки акт;
3) радне биографије органа Друштва;
4) организациону структуру;
5) средњорочни план пословања, односно извод из тог плана ако друштво капитала има конкуренцију на тржишту;
6) годишњи план пословања, као и све његове измене и допуне, односно извод из тог плана ако друштво капитала има конкуренцију на тржишту;
7) извештаје о пословању;
8) извештај о имплементацији Кодекса корпоративног управљања;
9) годишњи финансијски извештај са мишљењем овлашћеног ревизора;
10) друге информације од значаја за јавност.
Трајање Друштва
Члан 39.
Друштво је основано на неодређено време.
Општи акти Друштва
Члан 40. 
Општи акти Друштва су оснивачки акт, правилници, одлуке и друга акта којима се на општи начин уређују одређена питања.
Прелазне и завршне одредбе
Члан 41. 
Представник Оснивача у Скупштини именоваће се најкасније 30 дана од доношења ове одлуке.
Представници Републике Србије у Скупштини Друштва који су именовани Решењем министра привреде број: 001321610 2025 10810 009 001 012 002/1 од 10. јуна 2025. године, вршиће послове Надзорног одбора Друштва, до именовања новог Надзорног одбора Друштва, у складу са овом одлуком.
Вршилац дужности директора Друштва именован Решењем Владе 24 број 119-4061/2025 од 25. априла 2025. године („Службени гласник РС”, број 38/25) вршиће функцију директора Друштва, до избора директора Друштва у складу са овом одлуком, а који ће извршити оверу ове одлуке у складу са законом.
Члан 42. 
Друштво наставља са радом у складу са законом којим се уређује управљање привредним друштвима која су у власништву Републике Србије, законом којим се уређује правни положај привредних друштава, законом којим се уређују игре на срећу и овом одлуком.
Друштво ће усагласити своја општа акта са овом одлуком.
Члан 43.
Ову одлуку објавити у „Службеном гласнику Републике Србије”.
05 број 023-14689/2025
У Београду, 30. децембра 2025. године
Влада
Председник,
проф. др Ђуро Мацут, с.р.
